
Til Karoline, Håkon, Elisabeth og Bård – sammen med dere er alt mulig


Persongalleri

Familien Gregersen

Eivor Gregersen

Direktør Gustav Gregersen – Eivors far

Hjalmar Gregersen – Eivors bror

Rut Gregersen – Eivors tante, søster av Gustav, bor i Bergen

Familien Eng

Kari Berg – pikenavn Eng

Fru Eva Eng – Karis mor

Sverre Eng – Karis bror, gift med Judith

Ragna Vik – Karis og Sverres mormor

Haakon Berg – Karis og Tormods eldste sønn

Hans Berg – Karis og Tormods yngste sønn

Familien Rosenberg

Judith Rosenberg – gift med Sverre

Doktor Ernst Rosenberg – Judiths far

Sara Rosenberg – Judiths mor

I Tyskland

Mette Enersen – tidligere elskerinne av direktør Gregersen og mor til hans barn, arbeidet som barnepike for herr Ulrich og giftet seg etter hvert med ham. Går under navnet Sigrid Ulrich i Tyskland

Franz Ulrich –Mette Enersens avdøde ektemann. Sentral posisjon i NSDAP, anerkjent doktor, adoptivfar til Mette Enersens datter

Sabine «Oma» Ulrich – Franz Ulrichs mor

Wolfgang «Opa» Ulrich – Franz Ulrichs far

Andre

Tormod Berg – Karis ektemann

Ann McGregor – skotsk kvinne som har fått barn med Tormod Berg

Kornelius Larsen – Eivors kjæreste

Kåre Andersen – norsk nazist som bor hos familien Gregersen

Jon Sørensen – motstandsmann og Karis kamerat

Lisbeth Nilsen – Jons kone fra Fredrikstad

Frøken Ryen – husholderske hos familien Gregersen

Kolonialhandler Fredriksen – innehaver av kolonialforretningen hvor Kari arbeider

Ortskommandant Stefan Sandler – tysk leder for Lillestrøm og omegn

Johannes Ruud – politimester i Lillestrøm og Karis biologiske far, gift med Eva Eng

Sonja Ruud – Johannes Ruuds fraskilte kone, bor sammen med ortskommandant Sandler og hans sønn Wilhelm

Marit Ness – Albert Nessʼ kone, bor på gården til Eivors onkel og tante

Olai Ness – Alberts og Marits utviklingshemmede sønn, bor på gården til Eivors onkel og tante

Herr Ludwig Stahl – direktør for Operasjon Todt i Norge og Eivors forlovede

Frøken Astrid Abelsen – sekretær på OT-kontoret i Oslo

Frøken Gunnvor Danielsen – tidligere sekretær på OT-kontoret i Oslo


Slik sluttet forrige bok:

Eivor kneppet igjen kåpen sin og tok på seg hatten. Hun trakk på seg skinnhanskene og grep håndvesken. Hun satte konvolutten med avskjedsbrevet opp mot kanten på speilet i entreen.

Med et siste overblikk på leiligheten gikk hun ut og lukket døren etter seg. Det hadde vært en merkelig tid sammen med en mann hun både likte og mislikte. Men nå var det over, og et nytt kapittel skulle begynne.

Om alt gikk etter planen, ville hun og Hjalmar få kommet seg på toget til Bergen før Ludwig var hjemme fra arbeidet. Og i og med at han ikke ante at hun hadde tatt toget, ville han trolig ikke begynne å lete der.

Hun gjettet på at han først kom til å høre med faren i Lillestrøm, og kanskje deretter med tanten og onkelen på Eidsvoll. Alt sammen ville ta tid, tid som hun og Hjalmar ville bruke til å komme seg stadig lenger vekk.

Hjalmar nikket til soldatene og slo følge med Eivor ut på gaten.

– Er du klar? hvisket han.

– Ja, svarte hun lavt og begynte å gå noen skritt foran ham. Det var ellers ikke vanlig at hun snakket med soldatene som fulgte henne omkring og passet på henne, og da kunne hun ikke gjøre det nå heller.

En syklist kom farende mot dem.

– Se opp! utbrøt Hjalmar høyt da syklisten vinglet faretruende og bare med nød og neppe klarte å hente seg inn igjen.

Eivor tok et skritt ut i veikanten for ikke å bli påkjørt.

Hun skvatt da hun så hvem det var.

Det var Anne, søsteren til Kornelius. Nå stanset hun foran Eivor.

– Du må hjelpe oss, sa Anne og så livredd på henne.

– Det gjelder Kornelius. Han er blitt arrestert og dømt til døden!

Oslo, 12. februar 1944

Eivor stirret på kvinnen foran seg. Det var Anne, søsteren til Kornelius. Og hun hadde nettopp fortalt at han var blitt arrestert og dømt til døden!

Ordene klang som et ekko i hodet hennes, og tankene spant så fort at hun slet med å puste. Dømt til døden … dømt til døden …

Eivor stirret på kvinnen foran seg, og det var som om alt annet omkring henne forsvant. Fortalte Anne sannheten? Hvorfor hadde hun kommet hit for å be om hjelp? Anne hadde alltid hatt imot henne, og Eivor husket fremdeles hvordan Korneliusʼ søster hadde skjelt henne ut da de traff hverandre på Hamar. Det var så lenge siden at det føltes å ha skjedd i et annet liv, og Eivor hadde ikke tenkt på episoden på svært lenge, men nå sto den med et klart for henne.

Anne hadde hatet henne og ikke vært nådig i sin dom over verken Eivor eller forholdet til Kornelius.

Men nettopp derfor ville heller Anne aldri ha oppsøkt henne for å få hjelp, med mindre hun var helt desperat. Og siden hun nå faktisk sto her rett foran henne, var trolig budskapet hennes sant …

Anne kom enda et skritt nærmere. – Kornelius har alltid sagt at du vil hjelpe ham om det skulle knipe. Hun så innstendig på Eivor. – Hvis du ikke foretar deg noe, skyter tyskerne ham.

– Hvordan … vet du dette? Et lite håp slo opp i Eivor om at Anne kunne ta feil.

– En av vaktene som arbeider på Grini, står på riktig side. Han smugler brev ut og inn og slikt, og jeg pratet selv med ham. Anne så alvorlig ut. – Jeg tar ikke feil. Og jeg vet ikke om noen andre enn deg som kanskje kan klare å redde ham … vil du gjøre det?

Eivor var tørr i munnen. Det handlet ikke om hvorvidt hun ville redde Kornelius eller ei, for selvsagt ville hun gjøre det. Spørsmålet var heller om hun kunne det.

– Eivor? Hva er det som skjer? Vi må gå dersom vi skal rekke … det vi skal.

Eivor blunket da Hjalmars stemme skar inn i tankene hennes, og hun snudde seg langsomt mot ham. Synet av broren fikk henne til å huske hvorfor de befant seg her ute på gaten.

Blikket falt på reisevesken hennes som Hjalmar hadde i hånden. De var på vei til å flykte. Hjalmar for at ikke noen skulle avsløre at han hadde tatt en annen manns identitet, og hun for at ikke Ludwig skulle forstå at hun hadde løyet om å få barn, og for å unngå å måtte gifte seg med ham.

Tante Rut hadde organisert en flukt for dem, som de måtte begynne på før Ludwig oppdaget at de var borte. Derfor hadde de dårlig tid. Hjalmar hadde rett. De måtte skynde seg om de skulle rekke toget.

Likevel ble hun stående uten å røre seg.

– Eivor? Hører du meg? Hjalmars stemme kom som langt borte fra. – Dette har vi ikke tid til.

Bilder av Kornelius flimret gjennom hodet. Kornelius som smilte, som dro hånden gjennom luggen, som blunket til henne, som la armene omkring henne, som kysset henne …

Hun hadde ikke sett ham på svært lenge, men det betydde ikke at hun ikke brydde seg om ham, tvert om. Mens følelsene for ham, som hun hadde gjemt bort en stund, vellet opp i henne, ble det tindrende klart for Eivor: Hun kunne ikke la Kornelius i stikken.

Hos direktør Gregersen

Frøken Ryen var kvalm av engstelse. Hun hadde innsett forsnakkelsen i samme øyeblikk som hun så Kåre Andersens munnviker kruse seg i et glis. Hun var rasende på seg selv, for han hadde selvfølgelig ment å få henne til å røpe noe hun ikke burde, og han hadde klart det. Søren også!

Samtidig hjalp det ikke Eivor at hun var sint på seg selv. Hun måtte forsøke å rette opp feilen hun hadde begått.

Kåre Andersen hadde forsvunnet nedover veien for litt siden, helt sikkert for å lage trøbbel for Eivor. Og om han lyktes med det, ville det være hennes skyld!

Frøken Ryen skalv på hendene da hun bladde i telefonboken hvor hun tidligere hadde skrevet ned herr Stahls telefonnummer. Hun hadde ikke telefonert til leiligheten hans før, men nå måtte hun gjøre det.

Straks damen på telefonsentralen svarte, ba frøken Ryen om å bli satt over. Det gikk litt tid, så kom damen fra sentralen tilbake på linjen.

– Det er dessverre ingen som svarer.

Frøken Ryen hadde ikke noe annet valg enn å takke for hjelpen og henge opp telefonrøret. Hun kikket på armbåndsuret. Det var omtrent ved disse tider at Eivor hadde sagt at hun planla å forlate leiligheten til herr Stahl. Betydde det at ingen nå svarte henne, at Eivor allerede hadde forlatt leiligheten og begynt på den planlagte flukten?

Frøken Ryen håpet det var slik, men sikker kunne hun ikke være. For Kåre Andersen var i stand til det meste, og hatet som hadde glødet i øynene hans da han snakket med henne om Eivor tidligere, hadde ikke vært til å misforstå.

Frøken Ryen famlet bakpå ryggen med hendene og fikk opp knuten på forkleet. Hun måtte selv reise inn til byen for å se med egne øyne at Eivor hadde dratt sin vei, eller for å advare henne dersom hun fortsatt var der.

Hun var blitt både overrasket og glad da Eivor dagen før hadde hvisket til henne hun aktet å rømme, og at hun ikke var med barn.

Eivor hadde også sagt at hun ikke hadde ment å holde frøken Ryen for narr, men at hun hadde gjort det for ikke å sette henne i fare. Det var frøken Ryen takknemlig for, men samtidig skulle hun ha ønsket at Eivor hadde fortalt henne alt.

Det ville trolig vært lettere for Eivor om hun hadde delt mer av problemene hun sto i, og kanskje hadde frøken Ryen kunnet hjelpe henne også. Skjønt det var vel heller det motsatte hun nettopp hadde gjort.

Hun freste for seg selv mens hun raskt gikk ut på kjøkkenet og videre inn i kjøkkengangen, hvor hun hadde kåpen og vesken sin.

Hun hengte fra seg forkleet med den ene hånden mens hun trakk på den høyre vinterstøvelen med den andre. Så fikk hun på seg den venstre samtidig som hun dro kåpen ned fra knaggen.

Uten annet i tankene enn at hun måtte inn til byen å få advart Eivor, dersom hun ikke hadde forsvunnet allerede, sprang hun ut av huset med håndvesken dinglende over armen og hatten på snei. Om hun var rask, ville hun rekke toget som gikk om et kvarter.

Men om det ville være tidsnok til å hjelpe Eivor og rette opp den skjebnesvangre feilen hun hadde begått, ville kun tiden vise.

Oslo

Hjalmar forsto at noe spesielt hadde skjedd, noe som hadde satt søsteren helt ut, men han ante ikke hva det var.

Han hadde aldri sett kvinnen som sto ved siden av Eivor før, og hun hadde snakket så lavt at han ikke hadde hørt hva som ble sagt.

Kvinnen skulte på ham, og Hjalmar ble ikke overrasket over det. De gangene han hadde vært ute i byen ikledd den tyske soldatuniformen, hadde han kjent nordmenns blikk på seg. De likte ikke tyskere i gatene, og Hjalmar visste at de ville ha likt ham enda mindre dersom de visste at han var norsk.

Men det som plaget Hjalmar langt mer enn kvinnens skulende blikk, var fortvilelsen som brått var kommet over Eivor. Søsteren virket så ulykkelig at han ikke var i tvil om at hun måtte ha fått dårlige nyheter.

– Eivor, gjentok han, og denne gangen tok han et skritt frem og la en hånd på skulderen hennes. – Hva er det?

Hun ristet langsomt på hodet.

– Vi må gå om vi skal rekke det vi skal, gjentok han og så bort på fremmede kvinnen.

Hun stirret intenst på Eivor.

Eivor ristet langsomt på hodet. – Beklager, Hjalmar, men jeg kan ikke dra likevel.

Det sank i brystet hans, men likevel kom ikke ordene overraskende på ham. Trolig hadde intuisjonen skjønt det for lengst.

– Men du kan og må dra, sa Eivor deretter og så ut til å ha kommet litt over det umiddelbare sjokket hun virket å ha fått. Blikket var innstendig da det møtte hans. – Du må gjennomføre det som er planlagt.

Hjalmar kikket mot bygningen bak dem. Siden han kom tilbake til Norge fra Berlin, hadde han stort sett oppholdt seg innendørs der, hvor han enten hadde tilbrakt mest tid i kjelleren, der det var innredet for soldatene som inngikk i vaktordningen til herr Stahl, eller oppe i leiligheten sammen med Eivor, når hun hadde vært alene.

Han følte at han var kommet nærmere søsteren i løpet av denne tiden, enn hva han hadde vært på mange år.

De hadde snakket om så mye, blant annet om det som hadde hendt da han gikk inn i Nasjonal Samling, som hadde vist seg å være starten på en rekke dårlige valg. De hadde pratet om faren, og om moren som ikke levde lenger, Eivor hadde fortalt ham om hvorfor hun tilsynelatende hadde vært interessert i Kåre Andersen for lenge siden, også om hvorfor hun var sammen med herr Stahl.

Hun hadde vært ærlig med ham om kvalene over å ha lurt tyskeren, men ikke et øyeblikk hadde hun gitt uttrykk for at hun var i tvil om hvor hun sto i forhold til okkupantene.

Hun var blitt tvunget til å ta valg som trolig gjorde at mange så skjevt på henne, men nå så han at noe hadde skjedd, noe som fikk henne til å velge ikke å flykte, selv om det uten tvil ville sette henne selv i stor fare.

Hva det var, ante ikke Hjalmar, men en ting sto helt klart for ham. Selv om han sto i fare for å bli gjenkjent så lenge han ble værende i Oslo, og heller ikke ante når neste mulighet for flukt ville komme, måtte han bli her i byen sammen med Eivor og hjelpe henne som best han kunne.

Hun hadde stått alene i mye av det som hadde skjedd tidligere, men det skulle hun ikke gjøre lenger. Ikke så lenge han hadde mulighet til å stå ved hennes side.

